b"\n_START_ARTICLE_\nUrani enriquit\n_START_PARAGRAPH_\nL'urani enriquit \xc3\xa9s urani tractat artificialment perqu\xc3\xa8 contingui una proporci\xc3\xb3 de l'is\xc3\xb2top urani 235 superior a la que de forma natural es troba a l'escor\xc3\xa7a de la Terra. La producci\xc3\xb3 d'urani enriquit implica l'obtenci\xc3\xb3 d'un residu d'urani empobrit._NEWLINE_\xc3\x89s altament radioactiu, t\xc3\xb2xic i contaminant, podent causar c\xc3\xa0ncers i altres malalties greus, a m\xc3\xa9s de la mort. El 1997 hi havia unes dues mil tones d'urani enriquit al m\xc3\xb3n. _NEWLINE_Es fa servir com a combustible per a algunes centrals nuclears de generaci\xc3\xb3 d'energia el\xc3\xa8ctrica (altres funcionen amb urani natural) i per a fabricar submarins nuclears i bombes at\xc3\xb2miques d'urani (tamb\xc3\xa9 es poden fabricar amb plutoni). Precisament el seu \xc3\xbas en armament militar fa que aquesta tecnologia sigui pol\xc3\xa8mica tamb\xc3\xa9 aplicada a usos energ\xc3\xa8tics, ja que en fer-la servir, encara que sigui en altres coses, hom potencia la proliferaci\xc3\xb3 armament\xc3\xadstica nuclear.\n_START_SECTION_\nUOX\n_START_PARAGRAPH_\nEn el sector de l'energia nuclear internacional se sol con\xc3\xa8ixer com a UOX (d' \xc3\x92Xid d'Urani dit en angl\xc3\xa8s) al combustible nuclear est\xc3\xa0ndard usat a les centrals nuclears amb reactors d'aigua lleugera (PWR i BWR, principalment) fet b\xc3\xa0sicament amb urani enriquit al 3\xc2\xa0%-4\xc2\xa0% en urani 235.\n_START_SECTION_\nEnriquiment d'urani\n_START_PARAGRAPH_\nL'urani enriquit \xc3\xa9s un component cr\xc3\xadtic per a usos militars (armament nuclear). L'Ag\xc3\xa8ncia Internacional per a l'Energia At\xc3\xb2mica tracta de controlar l'urani enriquit per fer segura l'energia nuclear. Les centrals nuclears poden usar altrament urani natural, urani empobrit o altres combustibles nuclears. Per exemple, les dels Pa\xc3\xafsos Catalans usen totes urani natural (no enriquit)._NEWLINE_El \xc2\xb2\xc2\xb3\xe2\x81\xb8U romanent despr\xc3\xa9s de l'enriquiment \xc3\xa9s conegut com a urani empobrit i \xc3\xa9s considerablement menys radioactiu que l'urani natural per\xc3\xb2 encara molt dens i perill\xc3\xb3s en la forma granulada i t\xc3\xa9 aplicacions militars. Actualment el 95% dels estocs mundials d'urani empobrit estan emmagatzemats en condicions que es consideren segures. Alguns pa\xc3\xafsos usen part de l'urani empobrit que produeixen, juntament amb plutoni, per a obtenir MOX.\n_START_SECTION_\nUrani lleugerament enriquit\n_START_PARAGRAPH_\nL'urani enriquit lleugerament t\xc3\xa9 una concentraci\xc3\xb3 de \xc2\xb2\xc2\xb3\xe2\x81\xb5U del 0,9% al 2,0%._NEWLINE_Aquest grau d'enriquiment es fa servir per substituir de forma m\xc3\xa9s econ\xc3\xb2mica l'urani natural en alguns reactor d'aigua pesant pressuritzada, PHWR. El volum de residus radioactius nuclears, com l'urani empobrit \xc3\xa9s molt menor al generat en produir urani altament enriquit.\n_START_SECTION_\nUrani reprocessat\n_START_PARAGRAPH_\nL'urani reprocessat \xc3\xa9s una variaci\xc3\xb3 de l'urani lleugerament enriquit. Est\xc3\xa0 basat en el cicle del combustible nuclear implicant la recuperaci\xc3\xb3 de combustible de reactors d'aigua lleugera que cont\xc3\xa9 m\xc3\xa9s U-235 que l'urani natural i es pot fer servir com a combustible en reactors que normalment fan servir urani natural. Tanmateix tamb\xc3\xa9 cont\xc3\xa9 el no desitjable is\xc3\xb2top U-236.\n_START_SECTION_\nUrani de baix enriquiment\n_START_PARAGRAPH_\nL'urani de baix enriquiment t\xc3\xa9 una concentraci\xc3\xb3 de \xc2\xb2\xc2\xb3\xe2\x81\xb5U menor del 20%. Per a fer-lo servir en reactors d'aigua bullent, BWR, l'urani s'enriqueix del 2% al 4% en \xc2\xb2\xc2\xb3\xe2\x81\xb5U. En reactors de recerca cient\xc3\xadfica s'enriqueix fins al 12% al 20%.\n_START_SECTION_\nUrani altament enriquit\n_START_PARAGRAPH_\nL'urani altament enriquit t\xc3\xa9 m\xc3\xa9s del 20% de \xc2\xb2\xc2\xb3\xe2\x81\xb5U o \xc2\xb2\xc2\xb3\xc2\xb3U. Per exemple, l'urani de les armes nuclears normalment cont\xc3\xa9 el 85% o m\xc3\xa9s de \xc2\xb2\xc2\xb3\xe2\x81\xb5U. _NEWLINE_L'urani altament enriquit es fa servir a la investigaci\xc3\xb3 de prototipus de reactors r\xc3\xa0pids i en reactors per a la propulsi\xc3\xb3 de vaixells impulsats per energia nuclear. Hi ha hagut experiments que han aconseguit enriquir l'urani fins al 97%.\n_START_SECTION_\nM\xc3\xa8todes d'enriquiment\n_START_PARAGRAPH_\nLa separaci\xc3\xb3 d'is\xc3\xb2tops \xc3\xa9s dif\xc3\xadcil (els is\xc3\xb2tops tenen propietats qu\xc3\xadmiques i pes molt semblants) i requereix emprar molta energia. En general els m\xc3\xa8todes exploten les lleugeres difer\xc3\xa8ncies en pes at\xc3\xb2mic dels is\xc3\xb2tops. Comercialment es fan servir dos m\xc3\xa8todes: Difusi\xc3\xb3 gasosa i centrifugaci\xc3\xb3 del gas."